Boere help ‘transitorowers’ vastrekFoto: SAPD Vyf vermeende transitorowers is Saterdag met behulp van boere in die Vryburg-omgewing in Noordwes vasgetrek. Lt.kol. Adéle Myburgh, woordvoerder van die polisie, het gesê ŉ transitovoertuig het omstreeks 12:45 kontant by ŉ onderneming in Vryburg opgelaai toe ŉ BMW-voertuig naby die transitovoertuig stilgehou het. Vyf verdagtes in die BMW het op die veiligheidswagte losgebrand. “Die bestuurder van die transitovoertuig het glo teen die BMW vasgery, maar die verdagtes kon daarin slaag om met ŉ houer vol kontant van die toneel te vlug,” het Myburgh gesê. Sy het gesê die polisiestasies in Pudimoe en Vryburg is in kennis gestel van die voorval en plaaslike landelike veiligheidsgroepe is ook gevra om op die uitkyk te wees vir die verdagtes se voertuig. “Later die dag is ŉ verdagte Toyota Corolla op ŉ grondpad naby Amalia gewaar en die polisie is in kennis gestel. Die polisie kon uiteindelik die voertuig voorkeer en die vyf insittendes is ondervra,” het Myburgh gesê. Die verdagtes het die polisie na ŉ plaas naby Vryburg geneem waar polisiebeamptes die perseel deursoek het. Tydens die soektog is die BMW gevind wat vermoedelik tydens die transitorooftog gebruik is. Al vyf verdagtes, tussen 27 en 50 jaar oud, is in hegtenis geneem. Lt.genl. Baile Motswenyane, die provinsiale polisiekommissaris, het die polisie en die boere geloof vir hul samewerking wat tot die verdagtes se inhegtenisneming gelei het. Sy het gesê die inhegtenisneming is beduidend in ag genome die hoë voorkoms van transitorooftog in die provinsie. Die verdagtes sal Maandag in die Vryburg-landdroshof verskyn. Nog inhegtenisnemings word verwag.